URRUZUNO URRESTI (EH Bildu, 2013-03-14):
Mahaiburu anderea, legebiltzarkideok.
Guk gure zuzenketaren edo erdibidekoaren zentzua azaltzerakoan batez ere adostasuna aurkitu dugu UPyD gaur hemen planteatu nahi duen eztabaida uste dugulako abiapuntu okerretik hasten dela.
Abiapuntu okerretik hasten da uste dugulako izan ere EITBren arazo nagusia ez dela bere dimentsioa, eta arazo nagusia jendartearen atxikimendua galdu izana dela. EITB oso egoera txarrean dago eta oso egoera txarrean dago arlo guztietan.
Beste kontu bat da murrizketen politikek eta zuzendaritza berriak iragarri dituen azken hauek kontuan hartzen baldin baditugu, 2009tik % 36an murriztu da EITBren aurrekontua. Beraz murrizketen politikek eta urteetako kudeaketa kaskarrak ekoizpena murriztu izana eta ondorioz langilegoaren zati bat azpierabilia izatea.
Hori beste kontu bat litzateke momentu honetan. Eta hori horrela bada, duda barik soluzio bidean jarri beharko da eta ikusi beharko da nola gauzatzen den langilego guztiaren zein egitura guztien optimizazio eraginkorrago bat. Baina helburu nagusia Euskal Irrati Telebista publikoaren funtzioak ondo argitzea da.
Ikus-entzunezkoen egungo egoeratik abiatuta, EITBk izan behar dituen helburu eta eredua argi izatea. Beraz, uste dugu akatsa litzatekeela, akats larria, gaur hemen UPyD planteatzen duen parametroetan eztabaida finkatzea. Akatsa da EITB egoera honetara ekarri duten faktoreetatik abstraitu eta momentuko azterketa oso koiunturalera mugatuko bagina eta momentuko egoera tamalgarri horren baitako neurriak hartzera soilik mugatuko bagina.
Uste dugu eztabaida askoz sakonagoa dela eta horregatik uste dugu egituraren dimentsioaren eztabaida, edo eztabaida horrek nolabait lehenago beste prebio bat behar duela eta prebio hori egituraren egokitzapena pixka bat jarraitzen diren helburuek definitua etorri behar dela.
Eztabaida sakona dugu eskuartean, uste dugu hori dela hemendik aurrera pixka bat aurrera atera behar duguna, eta eztabaida horren ardatzak eta oinarriak, osagaiak azken finean izan behar direnak, pixka bat hemen idatzian nituen arren, orain dela oso minutu gutxi jaso dut EITBko profesional hainbatek idatzitako artikulu bat eta sailburu anderea ere hemen dagoenez aprobetxatuko dut artikulu horren laburpen txiki bat egiteko.
Eta honela dio, bost puntu EITBrentzat. Lehen puntuan aipatzen du EITBk euskal herritarren zerbitzuko erakunde publikoa izan behar du. Jarraitu egiten du, ez dut guztia irakurriko. Bigarren puntuan esaten du, EITBk bete egin behar du sortzetik duen euskara bultzatu eta normaltzeko helburu estrategiko.
Ondorioz, hedadurari eta eraginari dagokionean hizkuntzak duen lurraldetasunaren bezain bestekoa izan beharko du, gutxienez. Honek esan nahi du, adibidez, Nafarroa eta Iparraldea kontuan izan behar direla ere.
Hirugarren puntuan esaten du hezi, informatu eta entretenitzeko zeregin hirukoitzerako beharrezkoa duen independentziak lege berri baten bidez sakoneko aldaketa ekarri behar die zuzendaritza organoak aukeratzeko dauden moduei.
Laugarrenean, EITBk eredugarria izan behar du gaurko euskal kulturaren funtsezko osagaien errespetuan.
Eta amaitzeko, bostgarrenean, esaten du EITBk kalitatezko erreferentzia profesionala izaten saiatu behar duela ikus-entzunezkoen munduan.
Guretzat, hauek dira osagaiak, hauek dira oinarriak, hauek dira ardatzak, baldin eta EITB dagoen egoera tamalgarritik atera nahi baldin badugu.
Alderdi Popularreko kideak esan duen bezala, digitalizazio munduan jausia eman da, EITBk mundu horretan lehiatu behar du eta guk lehia horretan EITBk lehiatu behar baldin badu, gaurkoan argi eta garbi utzi nahi dugun mezua da EITBk besteek eskaintzen ez duten zerbait eskaini behar duela da.
Beraz, zer da EITBk eskaini dezakeena beste guztiek eskaini ezin izan dezaketena? Euskera, euskal kultura eta hurbiltasuna.
Beraz, osagai horien baitan planteatzen dugu eztabaida bat, hausnarketa bat. Hausnarketa bat non adituak, profesionalak, tokiko irrati-telebistak eta hainbat sektore bilduko dituena aurrera eraman beharrean ezinbestez aurkitzen gara.
Besterik ez.